# mine udviklingsmål

* Dette redskab består af et skema med den unges udviklingsmål og tilhørende score.

## Hvad er målet med at bruge redskabet?

Redskabet skal være med til at sikre, at der med små skridt arbejdes i retning af de opstillede mål, som skal sikre en god overgang til voksenlivet, herunder uddannelse og beskæftigelse. Den unge skal ud fra hvert tema beskrive et konkret mål og en tilhørende score samt en forklaring på, hvad den unge kan, når målet er nået. Denne proces skal virke motiverende for den unge og sikre, at der arbejdes i en fælles retning.

## Hvem skal bruge redskabet?

Dette redskab bruges af den unge og de fagpersoner, som i det daglige er sammen med den unge, og som skal arbejde med specifikke opgaver og mål, fx en behandler, en støttekontaktperson, en jobcenterkonsulent, uu-vejleder m.m. Redskabet kan også bruges af guiden sammen med den unge, hvis guiden vurderer, at redskabet vil være relevant for den unge. Det vil blandt sige, at guiden skal vurdere og i dialog med den unge finde ud af, om det at arbejde med en score, vil motivere den unge.

Guiden/fagpersonen og den unge udfylder i fælleskab skemaet og redigerer og opdaterer det løbende. Ud fra den unges forudsætninger og funktionsniveau vurderes, om den unge selv skriver målene, eller om guiden/fagpersonen enten hjælper eller gør det for den unge. Det er centralt, at der er sammenhæng mellem de opsatte udviklingsmål og aftaleskemaet Mine mål og aftaler i redskab 3 **Mit overblik**, så der hele tiden arbejdes i samme retning og mod de samme mål. Dette sørger den enkelte fagperson for.

## Hvornår bruges redskabet?

Det er vigtigt at overveje, hvornår skemaet udfyldes, da det skal være, når den unge er klar og motiveret til det. Dette vurderer den enkelte fagperson sammen med den unge. Der bør følges op på målene minimum hver tredje måned. Dette er for at sikre en tæt opfølgning og for at motivere den unge til enten at opstille mere ambitiøse mål (fordi den unge er i en god udvikling) eller motivere til at komme ud af en fastlåst situation. Opfølgningen på skemaet kan også give anledning til, at der afholdes et overgangsmøde med det tværfaglige team, hvis den unge og fagpersonen vurderer, at de andre aktører i teamet vil kunne hjælpe. Det er en god ide at gøre status på udviklingsmålene som en del af forberedelsen til overgangsmøderne. På overgangsmøderne anvendes denne status på udviklingsmålene til at oplyse de andre på mødet om, hvordan det går den unge med de givne udviklingsmål.

## Hvordan bruges redskabet?

Den unge og guiden/fagpersonen udarbejder i fællesskab konkrete udviklingsmål i form af selvvalgte, konkrete målepunkter (indikatorer) inden for 10 bestemte temaer (se nedenstående skema), som siger noget om den unges nuværende situation og ressourcer. Indikatorerne i skemaet scores på en skala fra 1-10 for at kunne følge status på den unges udvikling. 1 er lavest (her er der udfordringer, som der skal arbejdes med), og 10 er højest (her fungerer den unge godt). Ud fra hvert tema beskriver den unge selv et konkret mål og tilhørende score samt en forklaring på, hvad den unge kan, når målet er nået. Derfor bør hver indikator (konkret mål) også beskrives i et ”ressourcesprog” og ikke i et mangelsprog. Til sidst i skemaet forholder den unge sig til, hvornår der følges op på målet, det giver en bestemt tidsfrist, som kan virke motiverende for den unge.

*PS: Måden at arbejde med skalaer på er baseret på metoden Signs Of Safety samt FKO (Faglige KvalitetsOplysninger). Temaerne er baseret på temaerne i VUM (VoksenUdredningsMetoden), som er udviklet af fagfolk og valideret af eksperter.*

| Mine udviklingsmål |
| --- |
|  | Nu | Fremtid | Status |
| Dato | Tema | Indikator* Den unge beskriver selv målepunkterne (indikatorerne)

*- Eksempler på indikatorer* | Score | Forklaring af score*I dag kan jeg:* | Ønskede mål (score) | Forklaring af ønskede mål *Når jeg har nået målet, kan jeg:* | Hvornår følger vi op på målet? | Hvilken score er opnået ved opfølgning? |
|  | Praktiske opgaver | *”Jeg er i stand til at åbne post”**”Jeg gør rent, når der er beskidt”**”Jeg kan selv lave mad”* |  |  |  |  |  |  |
|  | Uddan­nelse | *”Jeg overvejer at tage en uddannelse”**”Jeg vil gerne være bedre til matematik”**”Jeg er klar til at tage en uddannelse”* |  |  |  |  |  |  |
|  | Arbejde | *”Jeg vil gerne have et arbejde”**”Jeg møder op til tiden, når jeg har en aftale”* |  |  |  |  |  |  |
|  | Bolig | *”Jeg kan godt se mig selv i egen bolig”**”Jeg opsøger hjælp til at finde egen bolig”* |  |  |  |  |  |  |
|  | Økonomi | *”Jeg har styr på min økonomi”**”Jeg ved, hvordan man betaler regninger på nettet”* |  |  |  |  |  |  |
|  | Socialt liv (netværk, fritid og venskaber) | *”Jeg går uden for døren hver dag”**”Jeg opsøger en person, jeg kan blive ven med på ”x-sted””* |  |  |  |  |  |  |
|  | Fysisk tilstand (sundhed) | *”Jeg har energi og overskud i hverdagen”**”Jeg ryger mindre hash”* |  |  |  |  |  |  |
|  | Psykisk vel­befindende  | *”Jeg ved, hvad jeg skal gøre, når jeg bliver bange”* |  |  |  |  |  |  |
|  | Familie-forhold | *”Jeg besøger min mor én gang om ugen i minimum 1 time”* |  |  |  |  |  |  |
|  | Egen-omsorg | *”Jeg går i bad to gange om ugen – og efter jeg har svedt”* |  |  |  |  |  |  |